**Vyhlásenie predkladateľa**

**(podľa článku 24 ods. 3 písm. a) Legislatívnych pravidiel vlády Slovenskej republiky)**

Návrh zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení neskorších predpisov a ktorým sa menia a dopĺňajú niektoré zákony sa predkladá **bez rozporov s podpredsedom vlády Slovenskej republiky, ministerstvami a Úradom vlády Slovenskej republiky**.

Návrh zákona sa predkladá **s rozporom so zástupcom verejnosti**, ktorá uplatnila hromadnú pripomienku.

**Zástupca verejnosti** vo svojej hromadnej pripomienke požadoval návrh zákona stiahnuť z legislatívneho procesu ako celok. Hlavnými dôvodmi pre stiahnutie návrhu zákona je to že: zásadným spôsobom sa zasahuje do činnosť dobrovoľníckych organizácií horských záchranárov, dochádza k zriadeniu neštátnej samosprávnej Asociácie horských záchranárov, ktorá bude suplovať činnosť dobrovoľníckych organizácií horských záchranárov a tým dôjde k nadobudnutiu práv k činnostiam ktoré bezodplatne poskytuje občianske združenie Horská služba (ďalej „Horská služba“), zasiahne sa do preventívnej činnosti organizácii Horskej služby keďže tieto vykonávajú lavínové kurzy a kurzy zamerané na bezpečný pohyb pre širokú verejnosť, zasiahne sa do zabehnutej činnosti dobrovoľníckych organizácií horských záchranárov na lyžiarskych tratiach, zasiahne sa finančne do činnosti dobrovoľníckych organizácií horských záchranárov a povedie k demotivácii ich členov, bude mať negatívny dopad na bezpečnosť v horách, na ďalších ťažko prístupných, exponovaných územiach Slovenskej republiky a v konečnom dôsledku bude mať negatívny dopad na verejné financie.

**Vyjadrenie predkladateľa MVSR:** Navrhovaná úprava nepredstavuje žiadny zásah do činnosti akýchkoľvek dobrovoľníckych organizácií a v žiadnom smere ju neobmedzuje. Zriaďovaná neštátna stavovská organizácia Asociácia horských záchranárov nie je výkonnou zložkou, a preto nemôže dôjsť k suplovaniu činností, ktoré vykonávajú občianske združenia, pričom uvádzané školiace stredisko Horskej služby môže vykonávať svoju činnosť do vnútra organizácie, ale mimo svojho občianskeho združenia nemá oporu v žiadnej právnej norme. Sprísňujú sa podmienky v procese získavania odbornej spôsobilosti na výkon záchrannej činnosti, a to nielen pre príslušníkov Horskej záchrannej služby, ale aj pre iné fyzické osoby, ktoré majú záujem získať odbornú spôsobilosť na výkon záchrannej činnosti. V súčasnej dobe lavínové kurzy a kurzy zamerané na bezpečný pohyb pre širokú verejnosť vykonávajú horskí vodcovia na základe zákona, alebo inštruktori horolezectva na základe ustanovení zákona o športe, pričom uvedenou úpravou sa len rozširuje okruh odborníkov, ktorí môžu takéto kurzy vykonávať. Predkladaný návrh zákona žiadnym spôsobom nezasahuje do nastaveného systému výkonu záchrannej činnosti na lyžiarskej trati, nepredstavuje žiadny finančný dopad na činnosť dobrovoľných záchranných organizácií ani na štátny rozpočet. Navrhovanou úpravou sa zvýši bezpečnosť, najmä bezpečnosť pri záchranných a pátracích akciách, a to tým, že minimálne podmienky na záchrannú činnosť mimo horských oblastí, kde je potrebné využívať lanové techniky a ktorá je vysoko riziková, budú transparentne stanovené a legislatívne upravené a záchranári prejdú bezplatnou skúškou pred odbornou komisiou.